**NOTA DE FUNDAMENTARE**

**la proiectul Ordinului de modificare a Codului de etică al cadrului didactic,**

**aprobat prin Ordinul ministrului educației nr. 861/2015**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
|  Proiectul actului normativ este elaborat de către Ministerul Educației și Cercetării alRepublicii Moldova |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul a fost elaborat în temeiul art. 135 alin. (7) din Codul educației al Republicii Moldova nr. 152/2014, (Monitorul Oficial al Republicii Moldova, 2014, nr. 319-324, art. 634), cu modificările ulterioare. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
|  În ultimii ani, Ministerul Educației și Cercetării a inițiat un șir de reforme și campanii care au drept scop promovarea și creșterea prestigiului profesiei pedagogice. În același timp, în spațiul public apar materiale video, texte, declarații ale beneficiarilor sistemului educațional din care rezultă comportamente admise de către cadrele didactice ce contravin standardelor de etică ce ar trebui să dirijeze acțiunile acestora.  Pornind de cele menționate mai sus, se impune stabilirea unor standarde de etică pentru cadrele didactice care să se aplice asupra conduitei publice a acestora, inclusiv în afara perioadei de exercitare a activităților didactice (școlare și extra-școlare.) Statutul de cadru didactic nu se limitează la o perioadă de timp, or elevii, părinții și societatea în ansamblu percep cadrele didactice drept modele de conduită, astfel că totalitatea acțiunilor admise de către acestea impactează încrederea în sistemul educațional și contribuie la busola de comportament și atitudine civică în rândurile copiilor, tinerilor și societății.  Cadrele didactice exercită funcții de interes public, or educația are un caracter public, astfel că acestea urmează să acționeze și să se manifeste public cu respectarea valorilor supreme stabilite și garantate de art. 1 din Constituția Republicii Moldova, precum statul de drept, democrația, demnitatea omului, drepturile și libertățile omului. Instituirea unor interdicții privind implicarea sau angajarea, sub orice formă, în activități care subminează valorile statului Republica Moldova are drept scop consolidarea prestigiului profesiei, asigurarea unui climat educațional lipsit de discriminare sau instigare la ură sau violență, precum și asigurarea respectului față de valorile constituționale ca parte a comportamentelor subiecților din sistemul educațional.  Completarea Codului de etică al cadrului didactic cu normele propuse au ca scop prevenirea și sancționarea manifestărilor antisemite, xenofobe, extremiste sau care incită la ură, violență ale cadrelor didactice, or rolul acestora e tocmai de a contribui la formarea conștiinței civice a elevilor. Intervenția normativă în partea ce vizează interzicerea cadrelor didactice de a se implica sub orice formă în activități ale organizațiilor sau entităților naționale și internaționale, inclusiv cele sancționate de către instituțiile Uniunii Europene, care subminează sau amenință suveranitatea, independența și securitatea Republicii Moldova se justifică prin necesitatea de a alinia conduita cadrului didactic la valorile supreme consacrate de Constituția Republicii Moldova. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Proiectul completează Codul de etică al cadrului didactic cu punctul 111, care propune să interzică cadrelor de conducere, cadrelor didactice și cadrelor didactice auxiliare:- activități ce lezează demnitatea statutului cadrului didactic sau bunele moravuri;- manifestări antisemite, xenofobe, extremiste sau discurs instigator la ură, violență sau discriminare;- implicarea, inclusiv prin participare, sprijinire, organizare, promovare sau facilitare, în activități care subminează principiile statului de drept, valorile democratice, drepturile și libertățile fundamentale ale omului, suveranitatea sau integritatea teritorială a Republicii Moldova;- participarea, sprijinirea, promovarea, coordonarea, facilitarea sau implicarea prin oricare alt mod în activitățile desfășurate de entități sau organizații naționale sau internaționale, inclusiv cele sancționate de către instituțiile Uniunii Europene, care subminează sau amenință suveranitatea, independența și securitatea Republicii Moldova.Propunerile de completare a Codului de etică al cadrului didactic cu interdicții aplicabile cadrelor didactice au fost formulate pentru a consolida autoritatea morală a cadrelor didactice și a asigura o coerență între comportamentul și misiunea profesională a celor care constituie modele de conduită pentru elevi. Totodată, statul are obligația de a asigura respectarea valorilor consfințite în Constituția RM, inclusiv prin prevenirea și sancționarea comportamentelor ce subminează sau amenință suveranitatea, democrația, statutul de drept, independența și securitatea Republicii Moldova. |
| 3.2. Opțiunile alternative analizate și motivele pentru care acestea nu au fost luate în considerare |
|  In procesul elaborării proiectului de act normativ nu au fost identificate alternative la propunerile formulate în conținutul proiectului, |
| **4. Analiza impactului de reglementare**  |
| 4.1. Impactul asupra sectorului public |
| Proiectul nu presupune implementarea unor reforme structurale sau instituționale. |
| 4.2. Impactul financiar și argumentarea costurilor estimative |
| Implementarea proiectului nu va necesita cheltuieli financiare suplimentare de la bugetul de stat. |
| 4.3. Impactul asupra sectorului privat |
| Implementarea proiectului nu va avea un impact asupra sectorului privat. |
| 4.4. Impactul social4.4.1. Impactul asupra datelor cu caracter personal4.4.2. Impactul asupra echității și egalității de gen |
| Impactul social al proiectului va consta în creșterea încrederii publice în cadrele didactice și sistemul educațional în ansamblul său, va încuraja și promova un comportament etic și responsabil al cadrelor didactice, va scădea considerabil riscul de propagare a discursului de instigare la ură, violență, manifestări de extremism și xenofobie. Impactul asupra datelor cu caracter personalNu este aplicabil.Impactul asupra echității și egalității de genNu este aplicabil |
| 4.5. Impactul asupra mediului |
| Nu este aplicabil |
| 4.6. Alte impacturi și informații relevante |
|  Nu este aplicabil. |
| **5. Compatibilitatea proiectului actului normativ cu legislația UE**  |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
|  Nu este aplicabil. |
| **6. Avizarea și consultarea publică a proiectului actului normativ** |
|  În scopul respectării prevederilor Legii nr. 239/2008 privind transparența în procesul decizional, proiectul Ordinului de modificare a Codului de etică al cadrului didactic, aprobat prin Ordinul ministrului educației nr. 861/2015 a fost plasat pe pagina web oficială a Ministerului Educației și Cercetării www.mec.gov.md, compartimentul *„Transparența decizională”*, directoriul *„Proiecte supuse consultărilor publice”*. |
| **8. Modul de încorporare a actului în cadrul normativ existent** |
|  Adoptarea și punerea in aplicare a prevederilor proiectului nu impune necesitatea modificării și completării altor acte normative.  |
| **9. Măsurile necesare pentru implementarea prevederilor proiectului actului normativ** |
|  Actul normativ va fi publicat în Monitorul Oficial al Republicii Moldova. Instituțiile de învățământ general și profesional tehnic, la necesitate, vor modifica și completa regulamentele interne.  |

**Ministru Dan PERCIUN**